作者:溫庭筠
標題:鴻臚寺有開元中錫宴堂樓臺池沼雅為勝絕荒涼遺址僅有存者偶成四十韻
內容:明皇昔禦極，神聖垂耿光。沈機發雷電，逸躅陵堯湯。西覃積石山，北至窮發鄉。四凶有獬豸，一臂無螳螂。嬋娟得神豔，郁烈聞國香。紫絛鳴羯鼓，玉管吹霓裳。祿山未封侯，林甫才為郎。昭融廓日月，妥帖安紀綱。群生到壽域，百辟趨明堂。四海正夷宴，一塵不飛揚。天子自猶豫，侍臣宜樂康。軋然閶闔開，赤日生扶桑。玉砌露盤紆，金壺漏丁當。劍佩相擊觸，左右隨趨蹌。玄珠十二旒，紅粉三千行。顧盻生羽翼，叱嗟迴雪霜。神霞淩雲閣，春水驪山陽。盤鬥九子粽，甌擎五雲漿。雙瓊京兆博，七鼓邯鄲娼。毰毸碧雞鬥，蘢蔥翠雉場。仗官繡蔽膝，寶馬金鏤錫。椒塗隔鸚鵡，柘彈驚鴛鴦。猗歟華國臣，鬢髮俱蒼蒼。錫宴得幽致，車從真煒煌。畫鷁照魚鱉，鳴騶亂甃鶬。颭灩蕩碧波，炫煌迷橫塘。縈盈舞迴雪，宛轉歌繞梁。豔帶畫銀絡，寶梳金鈿筐。沈冥類漢相，醉倒疑楚狂。一旦紫微東，胡星森耀芒。憑陵逐鯨鯢，唐突驅犬羊。縱火三月赤，戰塵千里黃。殽函與府寺，從此俱荒涼。茲地乃蔓草，故基摧壞牆。枯池接斷岸，唧唧啼寒螿。敗荷塌作泥，死竹森如槍。遊人問老吏，相對聊感傷。豈必見麋鹿，然後堪回腸。幸今遇太平，令節稱羽觴。誰知曲江曲，歲歲棲鸞凰。